續蒲澗行
作者：趙汝鐩
朝代：宋

paragraphs: 戊戌正月二十五，摇轡東風蒲澗去。
年年今日是時節，飛蓋傾城車塞路。
野亭山館坐不徧，幙天席地千百處。
開壺設樏紛酒炙，擘蟹錐蠔間醢脯。
笑言相續樂甚真，禮文不侈意則古。
我亦隨衆窮勝覽，先訪安期登梵宇。
入春少雨多是晴，穹巖寒溜僅一縷。
白雲千級逼象緯，滄海萬里渺煙霧。
倚欄方快心目遠，牛羊下山林壑暮。
小兒隊隊逐歸騶，拍手呼舞趁簫鼓。
遊人到晚懽未厭，徘徊不忍收樽俎。
行穿梅嶺還江西，首爲南州詫風土。